
A generatív mesterséges intelligencia alkalmazása a banki szektorban

Kulcsszavak: technológiai innováció;virtuális asszisztens;banki szektor;digitalizáció
A generatív mesterséges intelligencia (MI) a mindennapjainkban egyre meghatározóbb, az üzleti szolgáltatások és üzleti folyamatokban egyre inkább beépül, és alkalmazásra kerül. A digitalizáció és ennek következtében az MI használata erőteljesen jelenik meg a szolgáltató szektorban, ezen belül is a banki alkalmazásokban. A digitális bankolás ma már elterjedt formája a banki működésnek, de a digitális szerződéskötés is gyakorlatilag elsőként jelent meg a banki szolgáltatások között. A generatív MI egyre fontosabb szerepet játszik a banki szektorban is, hiszen rengeteg újítás és automatizálás nyílik meg a bankok számára a technológia használatával. Jelenleg Magyarországon egyetlen hazai banknál létezik a virtuális asszisztens funkció a banki mobil alkalmazáshoz csatolva, így sokan még csak ismerkednek ezen témával. A virtuális asszisztens bevezetése segíthet az ügyfelek számára a könnyebb ügyintézésben, ezzel növelve a bankok versenyképességét és az ügyfélelégedettséget.
Ezen megfontolások mentén dolgozatom a generatív mesterséges intelligencia alkalmazását vizsgálja a banki szektorban, feltérképezi, hogy az emberek milyen szinten fogadják el és használják a mesterséges intelligencia alapú virtuális asszisztens szolgáltatást banki ügyintézéseik során.
A szakirodalmi kutatás bevezeti az olvasót a generatív mesterséges intelligencia és a virtuális asszisztens elméleti hátterébe, majd kvantitatív kutatás keretében tárom fel a témával kapcsolatos attitűdöket és tapasztalatokat. Feltételezésem szerint a banki ügyfelek hajlamosabbak lesznek a generatív mesterséges intelligencia használatára a banki ügyintézésben, egyre jobban megbíznak majd a generatív mesterséges intelligenciával támogatott virtuális asszisztensben, amint megfelelően kezelik az adatvédelmi és biztonsági aggályokat. Vélekedésem szerint generációs különbségek felfedezhetők a technológia elfogadásában, a fiatalok generációja várhatóan nyitottabb az innovációra, míg az idősebb korosztály bizalmatlanul áll hozzá. A generatív mesterséges intelligencia alapú szolgáltatások, mint a virtuális asszisztensek használata a banki szektorban, a jövőben növelheti az ügyfelek elégedettségét, mert gyorsabb és hatékonyabb lesz az ügyintézés.



